Document ID: /fineweb-2-swissfilter-quality_10-filterrobots/filtered/02690.jsonl.gz/33

Imagini de la concertul de muzică clasică a 5 artişti români:
Teodora Papuc, Lavinia Mihai - flaut
Mihai Ilea, Mihai Frâncu - vioară
Cezar Rizea - pian.
Ecouri în presa elveţiană:
Cum a fost:
Sâmbătă 3 decembrie 2005 a avut loc, în Aula Centrului Şcolar Superior din Nussbaumen - circumscripţia Baden, inaugurarea festivă a primului Club Românesc din Elveţia. Atmosfera sărbătorească se vedea încă de la intrare, unde indicatoarele cu emblema marcantă a Clubului (CRB) şi baloanele tricolore te lăsau să înţelegi bucuria cu care fondatorii şi organizatorii acestui club îşi aşteptau oaspeţii. În acea seara se implinea un vis al primilor români plecaţi cândva din ţară, astăzi generaţia a doua, se construia un adevărat pod peste generaţii. Cei dornici de a avea un club au fost iniţial mânaţi de dorinţa de a prezenta valorile culturale şi sportive româneşti şi de ce nu... firea şi modul românesc de a fi, fel apreciat peste tot în lume.
Holul spaţios al şcolii anunţa deja Sărbătoarea Crăciunului prin impunătorul brad împodobit şi încadrat în stânga şi dreapta de lucrările a trei artişti plastici români, care îşi expuneau lucrările dând culoare la propriu şi figurat interiorului. Pictoriţele Livia Balu (din Basel) şi Tana Zamfirescu (din Turgi) lăsau să se înţeleagă ecoul acestui Club. Ca un obişnuit şi cunoscut al locului, în special prin peisajele sale tipic helvetice, duoul era completat de pictorul Lucian Popescu.
Vizavi, ca o încercare de echilibrare a spaţiului, te întâmpină o altă artă, arta culinară românească! Mâinile îndemanatice şi gustul a două membre ale comitetului (fără nume!) au decorat şi etalat, pe lungimea impresionantă a mesei, o adevărată explozie de bucate româneşti aduse de diverse doamne românce şi nu numai: fasole bătută, chifteluţe, icre "ca la mama acasă", salate boeuf, zacuscă, placinte cu brânză, salată de vinete, gustări tradiţionale, şi, ca o încoronare a serii, celebrele sarmale în foi de varză, opera unei doamne inimoase, Adriana Cristescu.
Barul, aprovizionat din plin cu o Fetească trăznet, a fost sectorul altor doi membri ai comitetului fondator, domnii Claudiu Cristea şi Valentin Zamfirescu, domnul Zamfirescu fiind, în acelaşi timp şi, sponsorul băuturilor oferite. Peste tot şi toate ochiul atent al preşedintelui Clubului, domnul Alexander Vaida, care încerca să retuşeze cele ce ar mai fi trebuit făcute aşa încât seara să strălucească pe deplin.
Si iată punctuali, oapeţii şi, de ce nu, viitorii membri ai CRB, sosesc bucuroşi şi curioşi! Încet, încet marele hol părea mic datorită mulţimii care se strângea: români, elveţieni, indieni, belgieni, francezi şi italieni.
Ca o recunoaştere şi ca un sprijin moral ne-a făcut onoarea prezenţa, din partea Ambasadei Române din Berna, a domnulului Alexandru Irimia şi a atasatului cultural, domnul Vasile Igna.
Nici autorităţile locale nu au lipsit, fiind reprezentate chiar de primarul localităţii Obersiggenthal, domnul Max Leng, care a transmis urările de succes Clubului din partea consiliului comunal.
După prezentarea membrilor fondatori ai Clubului a urmat o succintă descriere a scopurilor şi regulamentului de funcţionare, toate fiind urmate de un mic concert de muzică clasică, cu opere ale lui George Enescu, Dinu Lipatti, Vasile Jianu, Ciprian Porumbescu, Grigoraş Dinicu, Bela Bartok, concert interpretat de un grup de cinci studenţi inimoşi din cantonul Neuchâtel. Concertul a fost aplaudat la scenă deschisă de cei aproximativ 120 de invitaţi - oaspeţi.
A urmat "atacul" la bunătăţile culinare descrise mai înainte şi la ciocnitul paharelor. S-au schimbat idei, păreri, cărţi de vizită.
Seara de 03 decembrie 2005 a însemnat pentru organizatori o mare bucurie sufletească, o schimbare de ştafete între generaţii; a lansat mesajul unei uniri de spirite româneşti, a dat încredere în faptul că orice idee se poate realiza şi asta numai prin voinţă, angajament şi entuziasm !
Multe mulţumiri pentru directa şi indirecta muncă voluntară a unor persoane inimoase, care doresc să rămână în anonimat.
De asemenea îi aducem mulţumiri domnului Fetescu, căruia îi datorăm fotografiile foarte reuşite din această seară.
Sperăm ca la următoarea manifestare ce va avea loc în cadrul Clubului să salutăm noii membri şi prieteni.
Narcisa Popescu
Vicepreşedinta Clubului român Baden